Провадийска река
Провадийска река е река в Североизточна България, област Шумен – общини Хитрино, Шумен и Каспичан и област Варна – общини Ветрино, Провадия, Аврен и Белослав, вливаща се в Белославското езеро. Дължината ѝ е 119 km, която ѝ отрежда 22-ро място в България.

Географска характеристика

Извор, течение, устие 
Провадийска река води началото си под името Каменица от карстов извор в Самуиловските височини на 441 m н.в., на 70 m северозападно от шуменското село Боян, община Венец. Горното ѝ течение преминава през географската област Овче поле в югоизточна посока в широка долина. От град Каспичан до град Провадия долината ѝ придобива проломен характер и отделя Провадийското плато на югозапад, платото Стана на север и Добринското плато на изток. След Провадия реката прави голяма дъга изпъкнала на юг, завива на север, а в най-долното течение на североизток и на 2,6 km североизточно от село Разделна, община Белослав се влива в югозападния ъгъл на Белославското езеро, което от своя страна се оттича в Черно море .

Водосборен басейн, притоци 
Площта на водосборния басейн на Провадийска река е 2131,8 km2, като на север граничи с водосборните басейни на реките Канагьол и Суха река и Батова река, вливаща се в Черно море, а на юг – с водосборния басейн на река Камчия.

Основни притоци – → ляв приток, ← десен приток:
 → Капаклъдереси
 ← Мътнишка река (Мътеница, Мадара)
 → Крива река
 → Златина
 → Язтепенска река
 → Наджакдере
 ← Главница
 → Манастирска река
 → Девня (влива се в Белославското езеро)

Хидроложки показатели 
Провадийска река е с дъждовно-снежно подхранване, с максимален отток през февруари-март, а минимален – август-септември. Среден отток при село Синдел 2,4 m3/s.

Селища 
По течението на реката са разположени 2 града и 11 села:
 Област Шумен
 Община Хитрино – Единаковци, Добри Войниково, Хитрино, Каменяк;
 Община Каспичан – Каспичан;
 Област Варна
 Община Провадия – Венчан, Златина, Провадия, Бързица;
 Община Аврен – Юнак, Синдел, Тръстиково;
 Община Белослав – Разделна.

Стопанско значение 

Водите на реката основно се използват за напояване и промишлени нужди. Голяма част от горното и цялото долно течение на реката е коригирано с водозащитни диги против наводнения.

По долината на реката преминават и части от два пътя от Държавната пътна мрежа:
 на протежение от 8,9 km в участъка между село Златина и град Провадия, част от второкласен път № 208 Ветрино – Провадия – Айтос;
 на протежение от 12,8 km в участъка между село Бързица и град Провадия, част от второкласен път № 904 Старо Оряхово – Долни чифлик – Провадия.

По цялото протежение на долината на Провадийска река преминава част от трасето на жп линията Русе – Варна.

Редки или изчезващи видове риби, откривани в реката 
В реката се срещат следните риби, рядко срещани в България:
 Кедринка(Gasterosteus aculeatus L.)
 Кавказко попче(Knipowitschia caucasica Berg)
 Дългоопашато попче (Knipowitschia longicaudata)

Вижте също 
 Списък на реките в България
 Списък на реките в България по водосборни басейни
 Списък на реките в България по дължина

Топографска карта

Външни препратки 
 Цони Анчев. Корекция на Провадийската река и Синделското блато // Свободен глас - 06/12/1911,	No. 40

Източници 

Реки в България
Реки в област Шумен
Реки в област Варна
Водосборен басейн на Черно море
река
Каспичан